Prentsa-oharra

**Ikertzaile gazteek beren ikerketa azalduko diete lau Nobel sariduni, igogailu baten ibiltarteak irauten duen denboran**

* *Passion for Knowledge – Quantum 13* jaialdiaren barruan*, Nobel Pitch* ekimena antolatu du DIPCk, Ikerbasquek koordinatua eta UPV/EHUrekin elkarlanean
* Zabalik dago saio berezi honetan parte hartzeko izena emateko epea

**Arlo ezberdinetako (biologia, fisika eta kimika) ikertzaile gazteek aukera izango dute beren ikerketa-lanak lau Nobel saridunei azaltzeko. Donostia International Physics Center-ek (DIPC) antolatutako *Nobel Pitch* ekimena *Passion for Knowledge – Quantum 13* zientzia-jaialdiaren baitan egingo da, eta ikertzaileei aukera eskainiko die punta-puntako zientzialariekin jarduteko.**

**Donostia, 2013ko uztailaren 11**

Bost minutu baino gutxiago izango dituzte hautatutako doktoratu osteko ikertzaileek beren ikerketa-lerro nagusiak labur azaltzeko *Nobel Pitch* saioan parte hartuko duten lau Nobel sariduni.

Saio berezi hau *elevator pitch* teknikan oinarritzen da. Komunikazio-teknika azkar bat da, ideia edota proiektu bat argi eta labur azaltzen duena inbertsoreak konbentzitzeko. Parte-hartzaileek proiektu bati buruzko ideia nagusiak azaldu behar dituzte, igogailu baten ibiltarteak irauten duten denboran.

Aaron Ciechanover (biologia), Claude Cohn-Tannoudji (fisika), Dudley Herschbach, (kimika-fisika) eta Jean Marie Lehn (kimika) dira tailer honetan parte hartuko dutela baieztatu duten lau Nobel saridunak. Donostia International Physics Center-ek (DIPC) antolatutako *Nobel Pitch* ekimena *Passion for Knowledge – Quantum 13* zientzia-jaialdiaren baitan egingo da. Ikerbasque zientziarako euskal fundazioak koordinatzen du UPV/EHUrekin elkarlanean.

Parte hartu nahi duten ikertzaileek dagoeneko izena eman dezakete [www.quantum13.eu](http://www.quantum13.eu) webgunean. Horretarako, ikertzaileek beren ikerketa-lan edo proiektuaren laburpen txiki bat bidali beharko dute. Laburpen horretan oinarrituko dira, hain zuzen, hautagaien hautaketa egiterako orduan.

Hautatutako ikertzaileek lau Nobel saridunei beren lanak aurkezteko aukera izango dute. Hala ere, saio berezi honetan 70 ikertzailek aktiboki parte hartu ahal izango dute eta punta-puntako zientzialariekin jarduteko aukera izango dute. Aurkezpenen ostean, zientziaren aurrerapenei eta abangoardiako ikerketa-gaiei buruz hitz egiteko aukera egongo da.

*Nobel Pitch* ekimenaz gain, ikertzaileei zuzendutako komunikaziorako trebakuntza-tailer batzuk ere antolatu ditu *Passion for Knowledge – Quantum 13* zientzia-jaialdiak. Urriaren lehenengo astean izango dira eta haietan izena emateko epea ere zabalik dago dagoeneko. Zientzia-jaialdiaren webgunean eman daiteke izena: [www.quantum13.eu](http://www.quantum13.eu).

**Hartzailea:** Doktoratu osteko ikertzaile gazteak

**Hizkuntza:** Ingelesa

**Data:** urriaren 1a, asteartea

**Ordutegia:** 11:00 – 13:00

**Egoitza:** CIC nanoGUNE, Donostia

**Izen-ematea zabalik** abuztuaren 31a arte

[www.quantum13.eu/es/nobel-pitch-registration](http://www.quantum13.eu/es/nobel-pitch-registration)